廬山二勝 棲賢三峽橋
作者：蘇軾
朝代：宋

paragraphs: 吾聞太山石，積日穿綫溜。
況此百雷霆，萬世與石鬬。
深行九地底，險出三峽右。
長輸不盡溪，欲滿無底竇。
跳波翻潛魚，震響落飛狖。
清寒入山骨，草木盡堅瘦。
空濛烟靄間，澒洞金石奏。
彎彎飛橋出，瀲瀲半月彀。
玉淵神龍近，雨雹亂晴晝。
垂瓶得清甘，可嚥不可漱。